Usain Bolt

**Usain Bolt** jamajkanski je sprinter. Trenutno drži svjetski rekord na 100 metara (9.58 s) i 200 metara (19.19 s) te olimpijske rekorde u istim disciplinama. Bolt je prvi atletičar koji je na istim OI oborio oba svjetska rekorda na kratkim stazama i prvi nakon Carla Lewisa 1984. koji je na istim OI osvojio zlato u utrkama na 100 i 200 m. Također je jedini koji je na trima uzastopnim Olimpijskim igrama osvojio zlatne medalje na 100 i 200 m i u štafeti 4 × 100 m iako mu je naknadno oduzeto štafetno zlato iz 2008 (kao i svjetski rekord postavljen u toj utrci) zbog diskvalifikacije štafetnog kolege Neste Cartera, čiji je uzorak bio pozitivan na ponovljenom doping-testu devet godina kasnije. Drži i svjetski juniorski rekord na 200 m (19.93 s). Bolt je i atletičar s najviše zlatnih medalja sa svjetskih prvenstava u historiji.

## Početak 
Dok je još bio dijete, Bolta je privlačio kriket, no zbog njegove brzine treneri su ga motivirali da postane atletičar. Do 2001. Bolt je već osvajao srebrne medalje na srednjoškolskim i regionalnim utrkama na 200 i 400 m. Prvi put se na svjetskoj sceni pojavljuje na Svjetskom juniorskom prvenstvu 2002, kad osvaja zlato na 200 m i 2 srebra kao član štafete. Osvojivši zlato, Bolt postaje najmlađi atletičar koji je to uspio na tom takmičenju. Bolt je tokom 2003. osvojio još medalja u utrkama na 200 m, briljiravši i na Svjetskom juniorskom prvenstvu i na Jamajkanskom srednjoškolskom prvenstvu. Naredne godine postao je prvi juniorski sprinter koji je 200 m istrčao za manje od 20 sekundi, a time je srušio i svjetski rekord Roya Martina za 20 stotinki. Zbog povreda je morao propustiti većinu takmičenja 2004. i 2005. Grand Prix u Lausannei 2006. donosi mu povratak u formu; tada je istrčao svoj novi lični rekord: 19.88. Na međunarodnim takmičenjima te godine Bolt osvaja 1 srebro i 3 bronze. Bolt se još više poboljšao 2006, kad obara državni rekord Dona Quarrieja na 200 m, postavivši novi: 19.75. Iste godine osvaja i zlato na 100 m s vremenom od 10.03.

## SP u Osaki 2007. 
Na SP-u 2007. u Osaki osvojio je srebro na 200 m, stigavši na cilj nakon svog tada najvećeg rivala, Tysona Gaya. I u štafeti je također osvojio srebro.

## Rekordi i OI u Pekingu 2008. 
Sljedeća sezona počela je jako dobro. Već u maju ruši Powellov svjetski rekord na 100 m, istrčavši ih za 9.72 s. U Atini postavlja novi državni rekord na 200 m, koji otada iznosi 19.67 s. Najuspješniji nastup na OI Bolt je imao u Pekingu 2008, gdje osvaja zlata, ali ruši i svjetske rekorde na 100 i 200 m. Njegovo vrijeme od 9.69 učinilo ga je prvim sportistom koji je istrčao 100 m ispod 9.70 bez pomoći vjetra. 22. augusta 2009. učestvovao je u štafeti na 4 x 100 m, gdje su još bili Asafa Powell, Nesta Carter i Michael Frater. Bio je treći nosilac štafete. U toj utrci Jamajka je osvojila zlato s vremenom 37.10, oborivši time svjetski rekord 37.40, postavljen 1993. u Stuttgartu (štafeta SAD-a). Međutim, krajem januara 2017. štafeti Jamajke oduzeta je ova zlatna medalja nakon što je Carterov uzorak krvi bio pozitivan na ponovljenom doping-testu devet godina kasnije.

Nakon ovih pobjeda Bolt je donirao 50.000 US$ djeci provincije Sečuan, u kojoj se tri mjeseca prije Igara desio razoran zemljotres.

## SP u Berlinu 2009. 
Na SP-u 2009. u Berlinu postavio je 2 svjetska rekorda, ponovo na 100 m (9.58) i 2 dana kasnije na 200 m (19.19). Ti rekordi važe i danas.

## 2010. 
Bolt ne može zapamtiti 2010. godinu kao dobru. Povreda ga je mučila cijele godine, pa je propustio mnogo takmičenja i mitinga.

## SP u Daeguu 2011. 
Svjetsko prvenstvo počelo je loše za Bolta: zbog pogrešnog starta bio je diskvalificiran u finalu na 100 m, pa je zlato uzeo njegov zemljak Yohan Blake. Bolt je pobijedio na 200 m i u štafeti 4 x 100 m. Jamajčani su tada postavili novi svjetski rekord: 37.04.

## OI 2012. u Londonu i rekordi 
### 100 metara 
Bolt je u kvalifikacijama za trku na 100 m trčao 10.04, u polufinalu mnogo boljih 9.87, a u finalu je pobijedio i postavio novi olimpijski rekord (9.63), što je samo 5 stotinki slabije od njegovog ličnog, odnosno svjetskog rekorda.

### 200 metara 
U kvalifikacijama i polufinalu trčao je isti rezultat (20.18), a u finalu, u kojem su Jamajčani osvojili sve tri medalje (zlato: Bolt, srebro: Blake, bronza: Warren Weir) bio je vrlo blizu olimpijskog i svjetskog rekorda, istrčavši 19.32.

### Štafeta 4 x 100 m 
U štafeti Bolt, Blake, Carter i Frater osvojili su zlato i ujedno postavili novi svjetski rekord: 36.84, što je za 20 stotinki brže od prijašnjeg rekorda koji su također istrčali Jamajčani.

## SP 2013. 
U Moskvi, u finalu na 100 m, nije ponovio grešku na startu koju je napravio u Daeguu i došao je do novog svjetskog zlata s vremenom 9.77, 8 stotinki ispred Amerikanca Justina Gatlina. 6 dana kasnije odbranio je titulu na 200 m istrčavši 19.66, s usporenjem u posljednjih 20-ak metara. Već sutradan, posljednjeg dana prvenstva, i treći se put popeo na vrh pobjedničkog postolja kao član štafete 4 x 100 m, čime je postao najuspješniji takmičar na svjetskim prvenstvima svih vremena.

## SP 2015. 
23. augusta 2015. još je jednom odbranio zlatnu medalju na 100 m, ponovo pobijedivši Gatlina iako je Amerikanac imao prednost na 20 m do cilja. Četiri dana kasnije četvrti put uzastopno postao je svjetski prvak i na 200 m, opet ispred Gatlina. Još 2 dana kasnije Bolt je kao član štafete 4 x 100 m osvojio i treću zlatnu medalju na ovom prvenstvu, čime je postao najuspješniji takmičar cijelog prvenstva.

## OI 2016. 
[mini|175px|desno|Bolt i [Andre De Grasse nakon finala na 100 m na OI 2016.]]

Prije Igara Bolt je rijetko trčao 200&nbsp;m; njegov jedini rezultat vrijedan spomena tokom sezone bio je 19.89 na Londonskom Grand Prixu. Na 100&nbsp;m trčao je četiri puta, iako samo jednom u Evropi, i njegov najbolji rezultat, 9.88, bio je četvrti rezultat sezone. Kao i prethodne sezone, izgledalo je da je Gatlin u boljoj formi, istrčavši 9.80 i 19.75, što je bilo prvo, odnosno drugo vrijeme sezone. Doping u atletici bio je glavna tema prije Olimpijskih igara u Riju, s obzirom na zabranu nastupa za ruski atletski tim zbog dopinga potpomognutog od države, i Bolt je komentirao da on nema problema sa doping-kontrolama: "Nemam problema s testiranjem na doping... Sjećam se da su nas u Pekingu testirali svaki drugi dan." Također je istakao da mu se ne sviđa što je njegovom rivalu Tysonu Gayu smanjena kazna zbog saradnje, s obzirom na njihovo tijesno rivalstvo od početka Boltove karijere, rekavši: "To mi je zaista zasmetalo – zaista, zaista zasmetalo."

Na OI 2016. Bolt je osvojio zlatnu medalju na 100 m s vremenom 9.81. Ovom pobjedom postao je prvi atletičar koji je triput pobijedio u ovoj disciplini na Olimpijskim igrama. Bolt je trčao posljednju izmjenu u finalu štafete 4 x 100 m i osigurao svoju treću uzastopnu i posljednju olimpijsku zlatnu medalju u ovoj disciplini. Međutim, u januaru 2017. štafeti Jamajke oduzeta je zlatna medalja iz Pekinga 2008. zbog toga što je uzorak krvi njegovog štafetnog kolege Neste Cartera bio pozitivan na ponovljenom doping-testu gotovo devet godina nakon Igara u Pekingu.

## Statistika 
*Od 11. augusta 2012.*
### Najbolji lični rezultati 
## Također pogledajte 
* Razvoj svjetskog rekorda na 100 m
* Razvoj svjetskog rekorda na 200 m
* Atletika na Jamajci
* Jamajka na Olimpijskim igrama

## Napomene 
## Reference 
## Vanjski linkovi 
* Službeni sajt

Kategorija:Rođeni 1986.
Kategorija:Živi ljudi
Kategorija:Jamajčanski atletičari
Kategorija:Jamajčanski sprinteri
Kategorija:Jamajčanski olimpijci
Kategorija:Osvajači zlatne medalje na Olimpijskim igrama (Jamajka)
Kategorija:Atletičari na Ljetnim olimpijskim igrama 2008.
Kategorija:Atletičari na Ljetnim olimpijskim igrama 2012.
Kategorija:Atletičari na Ljetnim olimpijskim igrama 2016.
Kategorija:Sportisti na SP u atletici (Jamajka)
Kategorija:Svjetski atletičar godine
Kategorija:Biografije, Sherwood Content